Stenger Györgyi

A változás művészete

Copyright © Stenger Györgyi, 2013
Minden jog fenntartva!

Nyelvi lektor: Bányai Gyöngyi

Borító, tördelés, nyomda: Almási István
www.nyomdaszakerto.hu

Kiadja: NLP Akadémia Kft.
Felelőskiadó:Stenger Györgyi
www.nlpakademia.hu info@nlpakademia.hu

Bérkiadó: ADAMO BOOKS KFT.

http://adamobooks.com

ISBN 978-963-387-151-5

TARTALOM

Charles Faulkner előszava

A szerző előszava

1. Mi az NLP?

2. Az előfeltevésekről (Presupposotions)

3. Mi a rokonszenv? (Rapport)

4. Szubmodalitások (Submodalities)

5. Rögzítés (Anchoring)

6. Hatékony információgyűjtés (Meta-modell)

7. Célkitűzés

Utószó

SZÓSZEDET - NLP TERMINOLÓGIA

Jegyzetek, ajánlott irodalom

Az NLP a legjobb választás!

Charles Faulkner előszava

Amikor egy-egy repülőúton a mellettem ülővel folytatott csevegés során a foglalkozásunkra terelődik a szó, előfordul, hogy csak röviden annyit mondok: „NLP”. „Ez minek a rövidítése?” Attól függően, hogy kivel beszélgetek, néha azt felelem: a „Növekedés Lenyűgöző Praktikái”, „Nemes Lelkes Polgárok”, vagy esetleg „Nagy Lehetőség Profitálni!” Ez ugyanis mind igaz, és ezekre valahogy jobban reagálnak, mint amikor azt mondom: „Neuro-Lingvisztikus Programozás”. „Ja, én nem értek a számítógépekhez” - felelik az utóbbira. Ilyenkor elmagyarázom, hogy a legfejlettebb szuperkomputerekkel dolgozom, ami a világon csak létrehozható, pontosabban szólva: reprodukálható, mégpedig szakképzett munkaerő nélkül... Ráadásul, nincs hozzá használati utasítás! No, persze magunkra, emberekre gondolok.

Lehet, hogy a múltban nemigen volt szükség használati utasításra. A gyermekek a szüleik foglalkozását követték. A tanulás többnyire gyakorlati képzés volt munkavégzés közben. Az emberek gyakran egész életüket ugyanazon a településen élték le, ugyanazt a foglalkozást űzték. Ugyanaz az észjárás elegendő volt egész életükre. Ma már ez nem így működik. Tíz évvel az egyetem elvégzése után szinte senki nem azzal foglalkozik, amit tanult. Több munkahely, több kapcsolat és több lakóhely egyetlen élet alatt - ez ma már elfogadott. Szóval manapság igencsak fontos, hogy tudjuk, minként működik az elménk, és képesek is legyünk használni azt.

És így jutunk el ehhez a könyvhöz, melyet a kezedben tartasz. Vajon ez a kis kötet ilyen high-tech címmel hogyan szolgálhat használati utasításként, hogyan tud segíteni elménk megértésében?

Elsősorban azzal, hogy újfajta megközelítést kínál elménk optimálisabb működtetéséhez. Mindezt az NLP előfeltevéseinek segítségével teszi. Hadd mondjak egy példát:

Egyszer évekkel ezelőtt Coloradóban tartottam tréninget, és az egyik munkatársam arra gondolt, milyen jópofa dolog lenne, ha mi, városi fiúk, elmennénk egyet lovagolni a tréningnap végén. Egyikünk sem volt valami tapasztalt lovas, és erre a lovak egyből rá is jöttek, mihelyt felültünk rájuk. Azonnal egy fasor felé vették az irányt, ahol alacsonyan csüngtek az ágak. Rájöttem, az volt a szándékuk, hogy kiüssenek bennünket a nyeregből, és visszamenjenek az istállóba pihenni. Jól előredőlve belekapaszkodtam a lovam sörényébe, és átügettem vele a fák között. Egyszer csak egy kiáltást, majd egy huppanást hallottam magam mögött. Visszafordítottam a lovamat, arra számítva, hogy a kollégám a fák között fekszik. E helyett méterekkel a liget előtt ült a földön. „Mi történt?” – kérdeztem tőle. Ma is emlékszem a válaszára: „Azt hittem, hogy a lovam neki megy a fának, ezért le kellett ugranom róla.” A bérelt jószágot nyilván összekeverte a bérelt autójával. Az autónak ugyanis nincsenek szándékai. A lovaknak viszont vannak. Épp úgy, ahogy az elménknek is.

Jó esetben minden viselkedés mögött felfedezhetjük a pozitív szándékot. A lovak csak pihenni akartak. Leporoszkáltunk velük egy közeli folyóhoz. Mindenki boldog volt. De mielőtt ítélkezni kezdenél a munkatársam felett, érdemes végiggondolnod, hányszor hitted te is valamiről azt, hogy elkerülhetetlen, vagy valakiről azt, hogy milyen makacs – anélkül, hogy feltártad volna a viselkedés mögötti pozitív szándékot. Lám, mennyi lehetőséget nyit meg ez az NLP-s nézőpont! És ez csupán egy a sok közül.

Másodsorban, ez a kis könyv azzal segíthet, hogy eszközöket ajánl, miként változtassunk azon, ahogyan az elménket működtetjük. Az agyat számos lélektani megközelítés valamiféle izomként jeleníti meg. Ők a változásnak ahhoz az iskolájához tartoznak, mely szerint mindenért meg kell szenvedni. Az NLP-nek teljesen más a szemlélete. Itt nyer értelmet a „programozás” szó. Ha egész nap rossz utasításokat adsz a számítógépednek vagy az okostelefonodnak, az bizony nem fog működni. A helyes utasítások viszont szinte azonnal működnek. Így van ez az elménkkel is.

Harmadsorban azzal is segít ez a könyv, hogy általa megismerheted a szerzőt, Stenger Györgyit és a magyarországi NLP Akadémia kis közösségét. Figyelemreméltó az a lelkesedés, amivel Györgyi meg akarja osztani a tudását, hogy minél több ember hasznára váljék. Ez a pár gondolat csak kezdete lehet Györgyi bemutatásának – hiszen annyi mindent érdemes még tudni róla és a munkájáról. Például azt, hogy ez az első NLP könyv magyar szerzőtől. Ha jobban szeretnéd megismerni őt, kezd ezzel a könyvvel!

A szerző előszava

Köszöntelek kedves Olvasó!

Az első magyar nyelven írott NLP könyvet tartod a kezedben! Bár tankönyvnek szánom, remélem kellemes olvasmányban lesz részed. Egyben hasznos időtöltés, mert elgondolkoztat és épít. Tudom, hogy lesznek köztetek olyanok, akik még a gyakorlatokat is megcsinálják, mert vagyunk néhányan, akik csak akkor hisszük el, hogy valami működik, ha megtapasztaljuk.

Szeretném megosztani Veled a közel 20 éves NLP tapasztalataimat. Remélem, átjön az a lelkesedés, elkötelezettség és alázat, amelyet a változás hírnökeként szeretnék átadni. Hogy egyedül te vagy képes kezedbe venni az életed irányítását. Ehhez megvan benned minden szükséges erőforrás, az NLP abban segít, hogy ezeket felismerd és felszínre hozd. Erőforrásaid, jeles tulajdonságaid, képességeid segítenek abban, hogy azzá válj, aki mindig is akartál lenni.

Ebben a könyvben az NLP alapjaival ismerkedhetsz meg. Még nem tudom, hogy hány kötetnyi információt szeretnék veletek megosztani a jövőben. Reményeim szerint többet.

Ideje bemutatkoznom: Stenger Györgyinek hívnak, az

NLP Akadémia alapítója és vezető trénere vagyok. A három bűvös betűvel 1992-ben ismerkedtem meg. Murányi Péter pár órás előadására vitt el egy barátnőm. Azt sem tudtam, hogy mire megyek, mégis anynyira lebilincselt a fiatalember lelkes beszámolója arról, hogyan működik az elménk, azaz hogyan gondolkodunk képek, hangok és érzések formájában. Annyira magával ragadott a gondolat, hogy megváltoztathatom a viselkedésem, ha ezeket a képeket, hangokat és érzéseket átalakítom, átrendezem a fejemben. Már alig vártam, hogy Péter elkezdje tanítani az NLP-t, ami a következő évben meg is történt. Az alaptanfolyamot követte a mestertanfolyam, miközben már a következő induló alaptanfolyamon segítettem Péternek. A kilencvenes évek számomra az NLP fénykora. A növekvő számú csoportokban Péter mellett már négyen segédkeztünk: ez volt az „Álomcsapat”.

Peter McNab angol NLP tréner, aki többször járt nálunk külön programokkal és tanfolyam zárásokra, egyszer megjegyezte, hogy én tanítani fogom az NLP-t. Akkoriban jól fizető állásom volt egy külföldi tulajdonú banknál. Eszem ágában sem volt változtatni, az NLP-t hétvégi hobbynak tekintettem. Amikor a banknál jelentős leépítések voltak, engem is érintett. Kaptam egy esélyt a sorstól, hogy elkezdjek azzal foglalkozni, ami valójában érdekel, és örömmel tölt el. A tréneri diplomámat Angliában szereztem 1998-ban.

Nagyon büszke vagyok arra, hogy Peter McNab és Murányi Péter ajánlására elfogadott coachnak az NLP Comprehensive, az NLP oktatásában élenjáró amerikai intézmény. Több mint 10 alkalommal vettem részt a nyári intenzív tanfolyamokon, ahol együtt dolgozhattam az NLP élcsapatába tartozó trénerekkel, mint: Steve és Tamara Andreas, Tom Best, Charles Faulkner, Jan Prince, David Gordon, Robert McDonald, Adam Raynolds és még sokan mások.

Azóta is folyamatosan csodálattal és lelkesedéssel tölt el, amikor szem- és fültanúja lehetek a változásnak. Ahogy néhány perc alatt a kilátástalanságból remény, a szomorúságból életöröm, a céltalanságból kitűzött cél, a lustaságból motiváltság lesz, és még sok minden mást is említhetnék.

A könyvben sok sikertörténetet olvashatsz, amelyek mögött hús-vér emberek állnak. Minden egyes történet szereplőjét ismerem és lehet, hogy neked első olvasásra hihetetlennek tűnhet, a történetek igazak.

A „tananyagot” enelpés sztorikkal is fűszereztem, hogy ne legyen túl száraz. Ezeket dőlt betűkkel szedtük, mert ezeket a történeteket én is csak hallottam, amolyan enelpés legendák. Néhány szereplőjét személyesen is ismerem, és el tudom képzelni, hogy a történeteknek van alapja.

Az NLP a modellezésből indult ki. Vannak emberek, akik sokkal hatékonyabbak, sikeresebbek, mint mások. Mi az, amit ők másként csinálnak? Mitől hatékonyabbak? Ezt keresték az NLP megalkotói.

Amikor megtalálod ezeket a momentumokat, kulcsfontosságú különbségeket, és elkezded te is használni, akkor már modellezel. A modellezés csúcsa, ha át is tudod adni másoknak a kipróbált, jól működő modellt. Ehhez persze elég jó NLP tudásra van szükség. Ezért a modellezés az NLP Akadémián a mestertanfolyam része.

Tavaly egy mester a „tanulási éhséget” modellezte. Már a címe bizsergető számomra, feltüzeli az idegsejtjeimet. A modellnek a tanulásban az a személyes kapcsolat volt fontos, ami a tananyag és közte kialakul; egyenrangú, partnerségi kapcsolat, amelyben a gondolatoknak szabad folyása van. Én még így sohasem gondoltam a tanulásra. Igazából csak vizsgákra tanultam és nem mindig nagy lelkesedéssel. Baráti kapcsolat egy tananyaggal? Hogyan lehetséges ez? A modell beszélget a „könyvvel”, amely válaszol, viszszakérdez, ösztökél, támogat? A tanulás szabadon választott tevékenység, nincs stressz, egyszerűen csak megkapom, amit keresek, amit tud nekem adni a könyv, mert amit olvasok, az fontos értéket képvisel. A tanulási folyamat lehet teljesen élvezetes flow élmény! Igen, ilyen könyvet akartam írni, ami teljesen leköti a figyelmedet, miközben szabadon szárnyalnak gondolataid.

Hasznos időtöltést és változásokat kívánok! Ha úgy gondolod, hogy csoportban könnyebb elsajátítani az NLP tudományát és művészetét, várunk szeretettel!